PATVIRTINTA

Radviliškio r. Pociūnėlių pagrindinės mokyklos direktoriaus 2016 m. spalio 18 d.

įsakymu Nr. V1-27 (1.3)

**RADVILIŠKIO R. POCIŪNĖLIŲ PAGRINDINĖS MOKYKLOS**

**MOKINIŲ PRIĖMIMO Į MOKYKLĄ TVARKA**

**I SKYRIUS**

**BENDROSIOS NUOSTATOS**

1. Radviliškio r. Pociūnėlių pagrindinės mokyklos mokinių priėmimo į mokyklą tvarkos apraše (toliau – aprašas) pateikti bendrieji asmenų priėmimo į mokyklą mokytis pagal priešmokyklinio, pradinio, pagrindinio ugdymo programas kriterijai.

2. Radviliškio r. Pociūnėlių pagrindinė mokykla, nustatydama priėmimo į mokyklą tvarką, vadovaujasi Lietuvos Respublikos švietimo įstatymo 29 straipsniu, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2011 m. liepos 20 d. įsakymu Nr. V-1369, Radviliškio rajono savivaldybės tarybos 2011 m. gruodžio 15 d. sprendimu Nr. T-156 „Dėl priėmimo į Radviliškio rajono savivaldybės bendrojo ugdymo mokyklas tvarkos patvirtinimo“, Radviliškio rajono savivaldybės tarybos 2012 m. vasario 2 d. sprendimu Nr. T-199 „Dėl priėmimo į Radviliškio rajono savivaldybės bendrojo ugdymo mokyklas tvarkos dalinio pakeitimo“, Radviliškio rajono savivaldybės tarybos 2012 m. vasario 2 d. sprendimu Nr. T-203 „Dėl Radviliškio rajone esančių bendrojo ugdymo mokyklų aptarnavimo teritorijų priskyrimo“.

3. Asmuo, pageidaujantis mokytis pagal priešmokyklinio, pradinio, pagrindinio ugdymo programas, mokyklos vadovui teikia prašymą. Prašymą už vaiką iki 14 metų teikia vienas iš tėvų (globėjų), vaikas nuo 14 iki 16 metų – turintis vieno iš tėvų (rūpintojų) raštišką sutikimą.

4. Priėmimą į mokyklą mokytis pagal bendrojo ugdymo (pradinio, pagrindinio) programas vykdo mokyklos vadovas ir mokinių priėmimo komisija.

**II. SKYRIUS**

**PRIĖMIMO Į MOKYKLĄ IR JOS VYKDOMAS PRIEŠMOKYKLINIO, PRADINIO, PAGRINDINIO UGDYMO PROGRAMŲ KRITERIJAI**

5. Mokytis į mokyklą priimami:

5.1. pagal priešmokyklinio ugdymo programą, teikiamą mokykloje, vaikai priimami vadovaujantis Lietuvos Respublikos švietimo ir mokslo ministro 2013 m. lapkričio 21 d. įsakymu Nr. V-1106, patvirtintu Priešmokyklinio ugdymo tvarkos aprašu, taip pat Lietuvos Respublikos švietimo ir mokslo ministro 2016 m. liepos 22 d. įsakymo Nr. V – 674 redakcija bei 2005 m. spalio 29 d. įsakymu Nr. ISAK-2173, patvirtintu Vaiko brandumo mokytis pagal priešmokyklinio ugdymo ir pradinio ugdymo programas įvertinimo tvarkos aprašu;

5.2. asmenys priimami mokytis į mokyklą pagal bendrojo ugdymo programas, o turintys intelekto sutrikimų specialiųjų poreikių asmenys – pagal švietimo ir mokslo ministro nustatytą tvarką, pagal individualizuotas pradinio ir pagrindinio ugdymo programas priimami vadovaujantis Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556.

6. Priėmimo kriterijai:

6.1. į mokyklą mokytis pagal priešmokyklinio ugdymo programą pirmumo teise priimami vaikai, lankę ikimokyklinio ugdymo grupę ir gyvenantys mokyklai priskirtoje aptarnavimo teritorijoje; jei mokyklai priskirtoje teritorijoje gyvenančių mokinių skaičius yra didesnis nei mokykla gali priimti, tuomet mokiniai pirmiausia priimami pagal gyvenamosios vietos deklaravimo datą; esant laisvoms vietoms priimami ir iš kitų teritorijų pagal tėvų (globėjų, rūpintojų) paduotą prašymą, atsižvelgiant į datą ir laiką; jei priešmokyklinis ugdymas vaikams ketinamas teikti vieneriais metais anksčiau, į PUG vaikai priimami atsižvelgiant į individualią jų brandą ir pasirengimą mokyklai;

6.2. mokytis pagal pradinio ugdymo programą į pirmą klasę priimamas mokinys, kuriam tais kalendoriniais metais sukanka 7 metai (atskiru atveju – jaunesnis, jei jis yra pakankamai šiai programai subrendęs) Lietuvos Respublikos Švietimo ir mokslo ministro 2005 m. spalio 29 d. įsakymu nr. ISAK-2173;

6.3. mokiniai į antrą, trečią, ketvirtą klases priimami pirmiausia pagal gyvenamąją teritoriją; jei mokyklai priskirtoje teritorijoje gyvenančių mokinių skaičius yra didesnis nei mokykla gali priimti, t.y. patenkinti visų prašymų, tuomet mokiniai pirmiausia priimami pagal gyvenamosios vietos deklaravimo datą; esant laisvoms vietoms priimami ir iš kitų teritorijų pagal tėvų (globėjų, rūpintojų) paduotą prašymą atsižvelgiant į datą ir laiką arba papildomai atsižvelgiant į mokymosi rezultatus ir (ar) mokyklos pateiktų specialiųjų ir bendrųjų gebėjimų užduočių atlikimo rezultatus;

6.4. vaikas vieno iš tėvų (globėjų, rūpintojų) prašymu gali būti priimamas mokytis pagal pradinio ugdymo programos dalį, skirtą antrai klasei, kai mokykla patikrina vaiko pasiekimus ir nustato, kad jie atitinka pirmos klasės mokiniui mokykloje numatytus mokymosi pasiekimus;

6.5. mokytis pagal pagrindinio ugdymo pirmos pakopos programą priimami mokiniai, baigę pradinio ugdymo programą bei pateikę mokyklos direktoriui jų išsilavinimą liudijančius dokumentus, pagal antros pakopos pagrindinio ugdymo programą pirmiausia priimami mokiniai, mokykloje baigę pagrindinio ugdymo programos pirmąją dalį; į klases priimami pirmiausia pagal gyvenamąją teritoriją; jei mokyklai priskirtoje teritorijoje gyvenančių mokinių skaičius yra didesnis nei mokykla gali priimti, t.y. patenkinti visų prašymų, tuomet mokiniai pirmiausia priimami pagal gyvenamosios vietos deklaravimo datą; esant laisvoms vietoms priimami ir iš kitų teritorijų pagal tėvų (globėjų, rūpintojų) paduotą prašymą atsižvelgiant į datą ir laiką arba papildomai atsižvelgiant į mokymosi rezultatus ir (ar) mokyklos pateiktų specialiųjų ir bendrųjų gebėjimų užduočių atlikimo rezultatus;

6.6. komplektuojant klases, grupes, laikomasi Moksleivių krepšelio metodikoje patvirtinto mokinių skaičiaus grupėse, klasėse ir neviršijant Lietuvos Respublikos Vyriausybės nutarimu nustatyto maksimalaus mokinių skaičiaus;

6.7. mokyklos aptarnavimo teritorija: Pagarduviai, Pašakiai, Sirutiškiai, Užpurviai, Valmunčiai, Vakarai, Šabiškis, Agūriškis, Kirkilai, Panekelpiai, Rinktinėliai, Ąžuolynė, Skėmiai, Skamaičiai, Skamaičiukai, Šašėnai, Pašlapėlė;

6.8 per mokslo metus vaikai priimami į laisvas vietas esančiuose klasių komplektuose ar į priešmokyklinio ugdymo grupę pirmiausia iš mokyklai priskirtos teritorijos; jei per mokslo metus į mokyklą atvyksta vaikas, gyvenantis jos aptarnavimo teritorijoje, ir joje nėra laisvų vietų, jis priimamas į klasę ar grupę vadovaujantis Mokyklų, vykdančių formaliojo švietimo programas, tinklo kūrimo taisyklių 25.7 punktu arba siunčiamas į artimiausią tą pačią programą vykdančią bendrojo ugdymo mokyklą.

7. Asmenys, turintys specialiųjų ugdymo(si) poreikių dėl intelekto sutrikimų, priimami mokytis pagal atitinkančias individualizuotas ar pritaikytas pradinio ugdymo programas; asmenys, turintys specialiųjų ugdymo(si) poreikių dėl intelekto sutrikimų, baigę individualizuotas ar pritaikytas pradinio ugdymo programas, priimami mokytis pagal atitinkamas pagrindinio ugdymo pirmos arba antros pakopos ugdymo programas:

7.1. mokiniai priimami pateikus ugdymo pasiekimų pažymėjimą arba pažymą apie mokymosi pasiekimus ir specialiųjų ugdymosi poreikių pažymas dėl specialiojo ugdymosi ir (ar) švietimo pagalbos skyrimo;

7.2. mokiniai, dėl įgimtų ir įgytų sutrikimų turintys didelių ir labai didelių specialiųjų ugdymosi poreikių, į mokyklą priimami ta pačia tvarka, tėvams pageidaujant;

7.3. visais atvejais pirmumo teise į mokyklą priimami vaikai, jei tėvų (globėjų, rūpintojų) prašymo padavimo metu yra galiojanti sutartis, kad tėvai (globėjai, rūpintojai) dirba mokykloje, ir jei mokinio broliai ar seserys lanko tą mokyklą.

8. Lietuvos Respublikos piliečiai ir užsieniečiai, grįžę ar atvykę nuolat ar laikinai gyventi Lietuvos Respublikoje, nemokantys valstybinės kalbos, į mokyklą priimami vadovaujantis Lietuvos Respublikos švietimo ir mokslo ministro 2005 m. rugsėjo 1 d. įsakymu Nr. ISAK-1800 „Dėl užsieniečių ir Lietuvos Respublikos piliečių, atvykusių ar grįžusių gyventi ir dirbti Lietuvos Respublikoje, vaikų ir suaugusiųjų ugdymo išlyginamosiose klasėse ir išlyginamosiose mobiliosiose grupėse tvarkos aprašo patvirtinimo“.

9. Asmuo, baigęs užsienio valstybės, tarptautinės organizacijos pradinio, pagrindinio ugdymo programą ar tam tikrą jos dalį, mokytis pagal bendrojo ugdymo programą priimamas bendra tvarka (pateikus prašymą, atitinkamos užsienio valstybės, tarptautinės organizacijos išduotą mokymosi pasiekimus (išsilavinimą) įteisinantį dokumentą (duomenis), prireikus tikrinami mokinio pasiekimai ir kt.).

**III. SKYRIUS**

**MOKINIŲ PRIĖMIMO KOMISIJOS DARBO TVARKA**

10. Mokinių priėmimo komisiją įsakymu skiria mokyklos direktorius.

11. Mokinių priėmimo komisijos veikla:

11.1. skelbia mokyklos interneto svetainėje informaciją apie mokinių priėmimo tvarką;

11.2. mokyklos internetinėje svetainėje pateikia informaciją apie maksimalų vaikų skaičių pagal ugdomas programas priešmokyklinėje grupėje ir 1-10 klasėse, apie priimtų į priešmokyklinę grupę vaikų skaičių, laisvas vietas;

11.3. iki einamųjų metų vasario mėnesio mokyklos vadovui raštu pateikia informaciją apie kitiems mokslo metams prognozuojamą klasių ir mokinių skaičių;

11.4. iki einamųjų metų liepos 1 d. pateikia informaciją apie mokinių, ketinančių tęsti mokymąsi, ir gautų naujų prašymų skaičių, mokyklos klasių komplektavimo situaciją;

11.5. mokyklos sekretorė priima prašymus dėl priėmimo mokytis mokykloje; priešmokyklinės ugdymo grupės, 1-4 klasių mokytojai, 5-10 klasių auklėtojai sutvarko mokinių asmens bylas;

11.6. mokyklos sekretorė, gavusi mokyklos, kurioje tęsia mokymąsi buvęs mokinys, prašymą, išsiunčia prašomų mokykloje esančių dokumentų kopijos ir (arba) pateikia Dokumentų rengimo taisyklių, patvirtintų Lietuvos archyvų departamento prie Lietuvos Respublikos Vyriausybės generalinio direktoriaus 2001 m. kovo 30 d. įsakymu Nr. 19, 6 priede nustatyto pavyzdžio pažymą-dokumentą, kuriame įrašoma informacija apie mokinio mokymosi pasiekimus per tam tikrą ugdymo mokykloje laikotarpį (pvz., per mėnesį, trimestrą, pusmetį ir pan.);

11.7. mokyklos sekretorė užregistruoja priimtą į mokyklą mokinį mokinių registre.

**IV. SKYRIUS**

**PRAŠYMŲ IR DOKUMENTŲ PATEIKIMO IR REGISTRAVIMO TVARKA**

12. Prašymų ir dokumentų priėmimas vykdomas mokykloje nustatytu priėmimo laiku. Per mokslo metus vykdomas priėmimas į laisvas vietas.

13. Priimant į mokyklą mokyklos direktoriui pateikiami dokumentai:

13.1. prašymas priimti mokytis nurodant ugdymo programą, klasę ir mokymosi formą; prašymai dėl priėmimo mokytis registruojami Prašymų dėl priėmimo į mokyklą registravimo knygoje; prašymas užregistruojamas tuojau pat, nurodant prašymo padavimo datą ir laiką; prašymai saugomi vaikų ir mokinių asmens bylose;

13.2. priimamo mokytis asmens tapatybę patvirtinančio dokumento kopija;

13.3. jei mokinys yra našlaitis (-ė), – tėvo (mamos) mirties kopija;

13.4. įgyto išsilavinimo pažymėjimas (pageidaujantiems mokytis pagal aukštesnę ugdymo programą) arba mokymosi pasiekimų pažymėjimas ar pažyma apie mokymosi pasiekimus ankstesnėje mokykloje (pageidaujantiems tęsti mokymąsi);

13.5. vaiko sveikatos pažymėjimas (forma Nr. 027-1/a), išduotas ne anksčiau kaip prieš metus.

14. Asmens priėmimas mokytis pagal priešmokyklinio, pradinio, pagrindinio ugdymo programas įforminamas 2 egzemplioriais rašytine mokymo sutartimi, kurioje aptariami mokyklos ir asmens įsipareigojimai, jų nevykdymo pasekmės ir sutarties nutraukimo sąlygos:

14.1. abu sutarties egzempliorius pasirašo mokyklos direktorius ir prašymo pateikėjas;

14.2. mokymo sutartis:

14.2.1. sudaroma naujai atvykusio asmens ar mokinio, pradedančio mokytis pagal aukštesnio lygmens ugdymo programą, mokymosi pagal tą ugdymo programą laikotarpiui;

14.2.2. registruojama Mokymo sutarčių registracijos žurnale, o asmuo įregistruojamas mokinių registre, nurodoma pirmoji mokinio mokymosi diena;

14.2.3. nenutraukiama, jei mokinys išvyko laikinai (gydytis ar mokytis);

14.3. mokymo sutartį už vaiką iki 14 metų pasirašo vienas iš tėvų (globėjų), vaikas nuo 14 iki 18 metų mokymo sutartį pasirašo tik turėdamas vieno iš tėvų (globėjų) raštišką sutikimą;

14.4. mokiniui išvykus mokytis į kitą mokyklą, jo dokumentai lieka mokykloje, o pagal mokyklos, kurioje mokinys toliau mokosi, prašymą pateikiamos dokumentų kopijos.